text: Esbjergs Europa-helte leger sig videre i pokalen
  26 september 2013 kl. 17.55
  Aalborg Chang fra Serie 1 var chanceløs mod Esbjerg, som vandt 7-1 over nordjyderne i pokalens tredje runde.
  Esbjerg har gang i en fremragende sæson.
  Den vestjyske fodboldklub ligger nummer to i Superligaen, fejrer store triumfer i Europa League, og det går også ganske fint i den danske pokalturnering.
  Her spillede Esbjergs forsvarende pokalmestre torsdag aften tredje runde ude mod Aalborg Chang fra Serie 1, og nordjyderne var ingen modstand for favoritterne. 7-1 vandt Esbjerg det ensidige opgør.
  Der stod 4-0 ved pausen takket være to mål fra Mushaga Bakenga og to scoringer af Jesper Rasmussen.
  Efter pausen reducerede værterne, inden esbjergenserne nettede yderligere tre gange. Trioen Jakob Andreasen, Mikkel Magaard og Søren Andreasen, som normalt ikke får så meget spilletid, bidrog med et mål hver.
  Esbjerg skal nu møde vinderen af kampen mellem Lyngby og Viborg.
  